

JAVNA VATROGASNA POSTROJBA GRADA ČAZME
Franje Vidovića 77.a, 43 240 Čazma

OIB: 38718996735

e-mail: jvp.cazma@gmail.com

tel/: 043/771-899

KLASA:400-3/26-01/01

URBROJ: 2103-2-09/01-26/01

Čazma, 27.07. 2026.

Na temelju članka 15. stavka 2. Zakona o javnoj nabavi (»Narodne novine«, br. 120/16., 114/22. i 48/26.) i članka 25. Statuta Javne vatrogasne postrojbe Grada Čazme, zapovjednik predlaže, a Upravno vijeće Javne vatrogasne postrojbe Grada Čazme na svojoj 31. sjednici održanoj dana 27.07. 2026. godine donosi:

PRAVILNIK
O JEDNOSTAVNOJ NABAVI

I. UVODNE ODREDBE
Članak 1.
Ovim Pravilnikom uređuju se postupci jednostavne nabave roba i usluga procijenjene vrijednosti (bez PDV-a) manje od 50.000,00 eura, odnosno radova procijenjene vrijednosti manje od 100.000,00 eura, za Javnu vatrogasnu postrojbu Grada Čazme (u daljnjem tekstu: Naručitelj).

Ovim Pravilnikom uređuju se pravila, uvjeti i postupci jednostavne nabave, način pokretanja i provedbe postupka, ovlaštenja i odgovornosti osoba koje sudjeluju u postupku, komunikacija s gospodarskim subjektima, pregled i ocjena ponuda, donošenje odluka, ugovaranje, pravna zaštita, evidencija i čuvanje dokumentacije te druga pitanja povezana s jednostavnom nabavom.

Članak 2.
Naručitelj će primijeniti ovaj Pravilnik na način koji omogućava učinkovitu i efikasnu nabavu te ekonomično trošenje proračunskih sredstava, odnosno sredstava Javne vatrogasne postrojbe Grada Čazme.

Pri provedbi postupaka jednostavne nabave Naručitelj je obvezan postupati u skladu s načelima javne nabave, osobito načelima slobode kretanja robe, slobode poslovnog nastana i slobode pružanja usluga, kao i načelima tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti.

Naručitelj je obvezan primjenjivati odredbe ovoga Pravilnika na način koji osigurava razmjernost zahtjeva i uvjeta predmetu nabave te omogućuje učinkovito, svrhovito i ekonomično korištenje sredstava.

Članak 3.
Procijenjena vrijednost nabave utvrđuje se bez poreza na dodanu vrijednost, u trenutku početka postupka nabave, na temelju ukupnog iznosa koji će Naručitelj platiti za robu, radove ili usluge tijekom cijelog razdoblja trajanja ugovora, uključujući moguće opcije i produljenja.

Nije dopušteno dijeliti predmet nabave, niti njegovu procijenjenu vrijednost određivati na način kojim se izbjegava primjena Zakona o javnoj nabavi, ovoga Pravilnika, obvezna primjena EOJN RH ili stroži postupak propisan ovim Pravilnikom.

Predmeti nabave procijenjene vrijednosti jednake ili veće od 5.000,00 eura bez PDV-a unose se u plan nabave i registar ugovora sukladno Zakonu o javnoj nabavi.

II. SUKOB INTERESA I ODGOVORNOSTI
Članak 4.
Na sprječavanje, prepoznavanje i uklanjanje sukoba interesa u postupcima jednostavne nabave odgovarajuće se primjenjuju odredbe članaka 75. do 83. Zakona o javnoj nabavi.

Osobe uključene u pripremu, provedbu, pregled i ocjenu ponuda te donošenje odluka u postupku jednostavne nabave dužne su bez odgode prijaviti stvarni ili mogući sukob interesa i izuzeti se iz daljnjeg postupanja.

Osoba koja sudjeluje u postupku jednostavne nabave potpisuje izjavu o postojanju ili nepostojanju sukoba interesa prije početka obavljanja aktivnosti u konkretnom postupku.

Ako se utvrdi sukob interesa, odgovorna osoba Naručitelja osigurat će zamjenu osobe u sukobu interesa i poduzeti mjere kojima se sprječava utjecaj njezina prethodnog sudjelovanja na daljnji tijek postupka.

Članak 5.
Odgovorna osoba za provedbu postupaka jednostavne nabave je zapovjednik ili osoba koju zapovjednik pisano ovlasti.

Upravno vijeće odlučuje o pokretanju i odabiru u postupcima u kojima je to izričito propisano ovim Pravilnikom.

Stručno povjerenstvo za jednostavnu nabavu priprema i provodi postupak, otvara, pregledava i ocjenjuje ponude te izrađuje prijedlog odluke, u skladu s ovim Pravilnikom i odlukom o pokretanju postupka.

III. POKRETANJE POSTUPKA I ISTRAŽIVANJE TRŽIŠTA
Članak 6.
Zaposlenici Naručitelja istražuju tržište te prikupljaju nazive i adrese gospodarskih subjekata kojima će biti upućen Poziv na dostavu ponude. U tu svrhu koristit će se i vlastita baza podataka.

Istraživanje tržišta može se provesti pregledom javno dostupnih cjenika, internetskih stranica, prethodno sklopljenih ugovora, kataloga, izravnim upitima gospodarskim subjektima ili na drugi odgovarajući i provjerljiv način.

O provedenom istraživanju tržišta sastavlja se službena bilješka ili drugi odgovarajući zapis, osim kod nabava manje vrijednosti koje se izvršavaju neposrednom kupnjom.

Članak 7.
Postupak jednostavne nabave ukupne vrijednosti do 5.000,00 eura provodi odgovorna osoba.

Nabava iz stavka 1. ovoga članka može se provesti neposrednom kupnjom, prihvatom ponude, izdavanjem narudžbenice ili sklapanjem ugovora, ovisno o naravi predmeta nabave i poslovnoj potrebi Naručitelja.

Za nabave iz stavka 1. ovoga članka nije obvezno prikupljanje više ponuda, ali je odgovorna osoba dužna voditi računa o tržišnim cijenama i ekonomičnom trošenju sredstava.

Članak 8.
U postupku jednostavne nabave procijenjene vrijednosti od 5.000,00 eura do uključivo 15.000,00 eura odgovorna osoba pribavlja ponude, a odluku o odabiru donosi zapovjednik ili Upravno vijeće ako je tako određeno Statutom, financijskim planom ili posebnom odlukom.

Za nabave iz stavka 1. ovoga članka u pravilu se pozivaju najmanje dva gospodarska subjekta, a ponude se mogu pribaviti elektroničkom poštom, poštom, putem internetske trgovine, izravnim upitom ili na drugi dokaziv način.

Elektronička sredstva komunikacije mogu se primjenjivati za nabave procijenjene vrijednosti jednake ili manje od 15.000,00 eura, uz osiguranje dokazivosti komunikacije i jednakog postupanja prema pozvanim gospodarskim subjektima.

Članak 9.
Postupak jednostavne nabave procijenjene vrijednosti veće od 15.000,00 eura započinje Odlukom o pokretanju postupka nabave koju donosi Upravno vijeće, osim ako Statutom ili drugom odlukom Naručitelja nije drukčije određeno.

Odluka iz stavka 1. ovoga članka sadrži podatke o Naručitelju, pravnoj osnovi za provođenje postupka, nazivu i opisu predmeta nabave, procijenjenoj vrijednosti, izvoru osiguranih sredstava, vrsti postupka, kriteriju za odabir, roku provedbe i članovima stručnog povjerenstva.

Članove stručnog povjerenstva čine najmanje tri člana. Jednog člana određuje Osnivač, a dva člana određuje zapovjednik iz reda zaposlenika JVP Čazma, osim kada objektivne okolnosti zahtijevaju drukčiji sastav.

Nakon donošenja odluke o pokretanju postupka, postupak se za nabave procijenjene vrijednosti veće od 15.000,00 eura obvezno provodi putem modula jednostavne nabave u EOJN RH.

Članak 10.
Za nabavu robe i usluga procijenjene vrijednosti veće od 25.000,00 eura te za nabavu radova procijenjene vrijednosti veće od 45.000,00 eura Naručitelj je obvezan provesti postupak putem javne objave u modulu jednostavne nabave EOJN RH.

Za nabave procijenjene vrijednosti veće od 15.000,00 eura, a koje ne prelaze pragove iz stavka 1. ovoga članka, Naručitelj provodi postupak putem modula jednostavne nabave EOJN RH, pozivanjem najmanje tri gospodarska subjekta, osim u slučajevima propisanim člankom 11. ovoga Pravilnika.

Javna objava iz stavka 1. ovoga članka omogućuje svakom zainteresiranom gospodarskom subjektu dostavu ponude u roku i na način određen pozivom na dostavu ponuda.

Postupci započeti prije 1. rujna 2026. dovršavaju se prema propisima i općem aktu koji su bili na snazi u trenutku njihova pokretanja.

Članak 11.
Ponude se prikupljaju putem Poziva na dostavu ponuda. Poziv se dostavlja putem EOJN RH kada je to propisano Zakonom ili ovim Pravilnikom, a u ostalim slučajevima elektroničkom poštom ili drugim dokazivim sredstvom komunikacije.

Poziv mora sadržavati najmanje: predmet nabave, procijenjenu vrijednost, tehničke specifikacije, kriterij odabira, rok za dostavu ponuda, način dostave, kontakt osobu i ostale podatke potrebne za izradu ponude.

Članak 12.
Za nabave procijenjene vrijednosti veće od 15.000,00 eura poziv se upućuje putem modula jednostavne nabave EOJN RH. Za nabave za koje je propisana javna objava ista se objavljuje u EOJN RH.

Iznimno, može se zatražiti ponuda samo jednog gospodarskog subjekta u slučajevima propisanim Zakonom (isključiva prava, tehnički razlozi ili iznimna žurnost), uz pisano obrazloženje.

Članak 13.
Minimalni rok za dostavu ponuda iznosi 24 sata.

Kod složenijih predmeta nabave rok se određuje razmjerno složenosti predmeta, vodeći računa o načelu tržišnog natjecanja.

Članak 14.
Kriterij za odabir ponude može biti najniža cijena ili ekonomski najpovoljnija ponuda.

Ako se primjenjuje ekonomski najpovoljnija ponuda, kriteriji i njihov relativni značaj moraju biti unaprijed navedeni u pozivu na dostavu ponuda.

Članak 15.
Naručitelj može zahtijevati jamstvo za ozbiljnost ponude, uredno izvršenje ugovora i otklanjanje nedostataka.

Vrsta i visina jamstva moraju biti razmjerni predmetu nabave i jasno određeni u pozivu.

Članak 16.
Otvaranje ponuda nije javno.

Stručno povjerenstvo otvara, pregledava i ocjenjuje ponude te sastavlja zapisnik o pregledu i ocjeni ponuda.

Članak 17.
Pregled ponuda obuhvaća provjeru pravodobnosti, potpunosti, ispunjenja uvjeta, računske ispravnosti te primjene kriterija odabira.

Po potrebi naručitelj može zatražiti pojašnjenje ponude ako se time ne mijenja njezin sadržaj.

Članak 18.
Ponuda se odbija ako je nepravilna, neprihvatljiva ili neprikladna.

Razlozi odbijanja moraju biti obrazloženi u zapisniku o pregledu i ocjeni ponuda.

Članak 19.
Ako nije zaprimljena nijedna valjana ponuda, naručitelj može poništiti postupak ili, kada su ispunjeni zakonski uvjeti, provesti pregovaranje odnosno zatražiti ponudu jednog gospodarskog subjekta uz obrazloženje.

Članak 20.
Po završetku pregleda i ocjene ponuda stručno povjerenstvo dostavlja odgovornoj osobi ili Upravnom vijeću prijedlog odluke o odabiru ili poništenju postupka.

Članak 21.
Po završetku pregleda i ocjene ponuda donosi se odluka o odabiru ekonomski najpovoljnije odnosno najjeftinije valjane ponude, sukladno kriteriju određenom u pozivu na dostavu ponuda.

Odluka mora sadržavati obrazloženje te se dostavlja svim ponuditeljima na dokaziv način.

Članak 22.
Postupak se može poništiti ako nije pristigla nijedna valjana ponuda ili postoje druge opravdane okolnosti koje onemogućuju sklapanje ugovora.

Članak 23.
Nakon izvršnosti odluke sklapa se ugovor ili izdaje narudžbenica, ovisno o vrijednosti i predmetu nabave.

Bitni elementi ponude ne mogu se mijenjati na štetu tržišnog natjecanja.

Članak 24.
Komunikacija i razmjena podataka u postupcima jednostavne nabave provodi se elektroničkim sredstvima kada je to moguće, uz osiguranje cjelovitosti i dokazivosti komunikacije.

Članak 25.
Za postupke za koje je propisana obvezna primjena modula jednostavne nabave EOJN RH, svi koraci postupka provode se putem navedenog informacijskog sustava.

Članak 26.
Protiv odluke donesene u postupku jednostavne nabave nije dopuštena žalba Državnoj komisiji, ali ponuditelj može podnijeti obrazloženi prigovor odgovornoj osobi Naručitelja u roku od 8 dana od primitka odluke.

O prigovoru se odlučuje u roku od 15 dana.

Članak 27.
Naručitelj vodi evidenciju svih postupaka jednostavne nabave te registar ugovora u skladu sa Zakonom.

Članak 28.
Cjelokupna dokumentacija čuva se najmanje četiri godine od završetka postupka, odnosno dulje ako to zahtijevaju posebni propisi ili projekt financiran iz drugih izvora.

Članak 29.
Odgovorna osoba prati izvršenje ugovora, rokove, kvalitetu isporuke i financijsku realizaciju te evidentira eventualne nepravilnosti.

Članak 30.
Stupanjem na snagu ovoga Pravilnika prestaje važiti Pravilnik o nabavi roba i usluga procijenjene vrijednosti manje od 26.545,00 eura i radova manje od 66.361,00 eura od 15. svibnja 2025. godine.

Ovaj Pravilnik stupa na snagu osmoga dana od dana objave na oglasnoj ploči Javne vatrogasne postrojbe Grada Čazme.

Predsjednica upravnog vijeća 
Javne vatrogasne postrojbe Grada Čazme
Ivana Žugaj bacc.ing. sec.

__________________________

I. dio

